蔡琰歸漢圖
作者：林景清
朝代：宋

paragraphs: 文姬別子地，一騎輕南馳。
傷哉賢王北，一騎挾二兒。
二兒抱父啼，問母何所之。
停鞭屢回首，重會知無期。
孰謂天壤內，野心無人彝。
萬物以類偶，濕化猶相隨。
穹廬况萬里，日暮驚沙吹。
惜哉辨琴智，不辨華與夷。
縱憐形勢迫，難掩節義虧。
獨有思漢心，寫入哀絃知。
一朝天使至，千金贖蛾眉。
雨露洗腥瘢，陽和變愁姿。
出關拜漢月，照妾心苦悲。
妾心儻未白，何以覲彤墀。
狐死尚丘首，越鳥終南枝。
如何李都尉，沒齒陰山陲。